Analýza a návrh možností urýchlenia procesu registrácie majetku vykonanej na základe uznesenia vlády Slovenskej republiky č. 160 zo dňa 2. marca 2011 k správe o stave podnikateľského prostredia v SR s návrhmi na jeho zlepšovanie

	Stratégia „Európa 2020“  je spoločnou agendou Európskej únie (EU), ktorej cieľom je zabezpečenie trvalo udržateľného ekonomického rastu a tvorby pracovných miest vrátane prekonania ekonomickej krízy. Vláda Slovenskej republiky (SR) prijala Národný program reforiem SR (NPR), ktorý prináša súbor opatrení nevyhnutných pre posilnenie oživenia hospodárstva. Jednou zo štrukturálnych priorít NPR SR je podnikateľské prostredie, kde je okrem iného, negatívne hodnotený súčasný stav a prevláda nadbytočná byrokracia na elimináciu ktorej, je potrebné zamerať sa na znižovanie administratívneho zaťaženia. Funkčná elektronická verejná správa umožní podnikateľom prístup k informáciám a službám, pričom najvýraznejším prínosom je zníženie administratívnej záťaže jednotlivcov a podnikateľov pri komunikácii s verejnou správou a zvyšovanie jej transparentnosti.
	Úloha uložená uznesením vlády SR č. 160 zo dňa 2. marca 2011 sa dotýka úkonov orgánov katastra nehnuteľností, ktoré sú toho času upravené zákonom č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (ďalej len „katastrálny zákon“) v znení neskorších predpisov, vyhlášky Úradu geodézie, kartografie a katastra SR (ďalej len „ÚGKK SR“) č. 461/2009 Z. z., ktorou sa vykonáva katastrálny zákon a vyhlášky ÚGKK SR č. 22/2010 Z. z., ktorou sa vydáva Spravovací poriadok pre katastrálne úrady a správy katastra.
	Z predmetného uznesenia vlády SR vyplýva úloha analyzovať a navrhnúť možnosti ako urýchliť proces registrácie majetku – znížiť počet úkonov a náklady, priblížiť ho najlepším príkladom zo sveta. 

A.   Súčasný stav:

	Proces registrácie majetku je upravený v katastrálnom zákone a to nasledovne:

A.1 Zápisy práv k nehnuteľnostiam vkladom práva sa vykonávajú na základe  ustanovení katastrálneho zákona.

A.1.1  Práva k nehnuteľnostiam a to vlastnícke právo, záložné právo, vecné bremeno a predkupné právo, ak má mať účinky vecného práva, ako aj práva vyplývajúce zo správy majetku štátu, zo správy majetku obcí, zo správy majetku vyšších územných celkov, nájomné práva k pozemkom, ak nájomné práva trvajú alebo majú trvať najmenej 5 rokov sa zapisujú v katastrálnom konaní, na ktoré je príslušná správa katastra, v ktorej územnom obvode sa nachádza nehnuteľnosť. Katastrálne konanie možno vykonať aj elektronicky a v katastrálnom konaní sa postupuje podľa všeobecných predpisov o správnom konaní (zákon č. 71/1976 Zb. o správnom konaní v znení neskorších predpisov), ak katastrálny zákon alebo iný zákon neustanovuje inak.
	Práva k nehnuteľnostiam, ktoré vznikajú, menia sa alebo zanikajú na základe zmlúv a dohôd (napr. kúpna zmluva, darovacia zmluva, zámenná zmluva, záložná zmluva, zmluva o zriadení vecného bremena, zmluva o zriadení predkupného práva ako vecného práva, zmluva o predaji podniku alebo jeho časti, zmluva o prevode vlastníctva bytu a nebytového priestoru, zmluva o zrušení a vyporiadaní podielového spoluvlastníctva)  sa zapisujú do katastra nehnuteľností vkladom práva. 

A.1.2   Pri zápise práv k nehnuteľnostiam vkladom právne účinky vkladu vznikajú na základe právoplatného rozhodnutia správy katastra o jeho povolení. Právne účinky vkladu pri prevode majetku štátu na iné osoby podľa osobitného zákona (zákon č. 92/1991 Zb. o podmienkach prevodu majetku štátu na iné osoby v znení neskorších predpisov) vznikajú na základe právoplatného rozhodnutia o jeho povolení ku dňu určenému v návrhu na vklad (návrh na vklad sa musí podať najneskôr v deň, ktorý je určený v návrhu ako deň vzniku vlastníctva). Právne účinky vkladu zo zmluvy o prevode bytu a nebytového priestoru do vlastníctva nájomcu podľa zákona č. 182/1993 Z. z. o vlastníctve bytov a nebytových priestorov v znení neskorších predpisov vznikajú na základe právoplatného rozhodnutia o jeho povolení ku dňu doručenia návrhu na vklad.

	Nadobudnutie vlastníckych a iných vecných práv k nehnuteľnostiam vyžaduje tri úkony:

a) Uzavretie právneho úkonu medzi účastníkmi zmluvy (titul nadobudnutia podľa hmotného práva, napr. Občiansky zákonník, Obchodný zákonník).

b)   Podanie návrhu na vklad práva do katastra nehnuteľností.

c) Vydanie rozhodnutia o povolení vkladu vlastníckeho alebo iného práva do katastra nehnuteľností.

	Rovnako sa vkladom zapisuje aj vlastnícke právo z jednostranného právneho úkonu, ktorým je vyhlásenie vkladateľa o vložení nehnuteľnosti do majetku právnickej osoby.
	Vkladom do katastra nehnuteľností sa zapisuje aj zabezpečenie záväzku prevodom práva podľa § 553 a nasl. Občianskeho zákonníka, ak ide o prevod vlastníckeho práva k nehnuteľnosti. Zánik zabezpečenia tohto záväzku sa zapisuje do katastra nehnuteľností na základe potvrdenia veriteľa o zániku dlhu „záznamom“. Na základe zmluvy o zabezpečení záväzku prevodom vlastníckeho práva k nehnuteľnosti sa ako vlastník v katastri nehnuteľností zapíše veriteľ. Tento sa stáva dočasným vlastníkom, ktorý nemôže nakladať s nehnuteľnosťou. Správa katastra so zápisom vkladu práva zároveň zapíše na liste vlastníctva (LV) poznámku o tom, že dočasný vlastník na základe zabezpečovacieho prevodu práva nemôže nakladať s nehnuteľnosťou. Výmaz uvedenej poznámky sa vykoná po zániku zabezpečovacieho prevodu práva v súlade s § 553c Občianskeho zákonníka. Zánikom zabezpečovaného záväzku právo prechádza späť na osobu, ktorá zabezpečenie poskytla, teda na dlžníka. Ak zabezpečovaný záväzok nie je riadne a včas splnený, veriteľ je oprávnený začať výkon zabezpečovacieho prevodu práva a prevedené právo speňažiť spôsobom uvedeným v zmluve alebo dražbou.

A.1.3  Lehoty na rozhodnutie o návrhu na vklad.
	Všeobecná lehota na rozhodnutie o návrhu na vklad je  30 dní odo dňa doručenia návrhu na vklad.
	Ak účastník požiada  správu katastra (SK) o urýchlené konanie návrhu na vklad a zároveň zaplatí zvýšený správny poplatok,  SK môže rozhodnúť do 15 dní odo dňa doručenie návrhu na vklad.
	Ak je na zápis práv vkladom predložená zmluva o prevode nehnuteľností vyhotovená vo forme notárskej zápisnice alebo autorizovaná advokátom (ďalej len „autorizovaná zmluva“), správa katastra o návrhu na vklad rozhodne do 20 dní odo dňa doručenia návrhu na vklad. 

A.2    Zápis verejných listín a iných listín do katastra nehnuteľností záznamom 

A.2.1   Katastrálny zákon taxatívne ustanovil, že vlastnícke práva a práva k cudzím veciam, ak vznikli, zmenili sa alebo zanikli zo zákona, rozhodnutím štátneho orgánu, príklepom licitátora na verejnej dražbe, práva k nehnuteľnostiam osvedčené notárom, práva k nehnuteľnostiam vyplývajúce z nájomných zmlúv, práva vyplývajúce zo správy majetku štátu alebo iných skutočností svedčiacich o zverení majetku obce alebo správy majetku vyššieho územného celku podliehajú evidenčnému režimu a do katastra nehnuteľností sa zapisujú záznamom. 
	
A.2.2  Katastrálny zákon upravuje zápis verejných listín a iných listín do katastra nehnuteľností záznamom, ktorý je založený na evidenčnom princípe a nevzťahuje sa naň všeobecne záväzný právny predpis o správnom konaní.
Záznamom sa zapisuje i zmena poradia záložných práv z dohody záložných veriteľov o poradí ich záložných práv rozhodujúcom na ich uspokojenie.
Katastrálny zákon v nadväznosti na novelu Občianskeho súdneho poriadku – zákon č. 384/2008 Z. z., v prípade sporu o neplatnosť zmluvy, garantuje lepšie procesnoprávne a hmotnoprávne postavenie osôb dotknutých neplatnosťou zmluvy. V takom prípade, keď je výsledkom rozhodnutie súdu o neplatnosti právneho úkonu alebo neplatnosti dobrovoľnej dražby, správa katastra v operáte katastra nehnuteľností vyznačí stav pred týmto právnym úkonom. 
Lehota na zápis verejnej listiny alebo inej listiny, ktorá potvrdzuje, alebo osvedčuje vznik, zmenu alebo zánik práva  k nehnuteľnostiam, spôsobilej na vykonanie záznamu, je 60 dní od doručenia.

A.3     Zápis poznámky do katastra nehnuteľností

A.3.1 Zápisom poznámky do katastra nehnuteľností sú vyjadrené skutočnosti, ktoré obmedzujú oprávnenie vlastníka nakladať s nehnuteľnosťou, alebo informujú o nehnuteľnosti alebo o práve k nehnuteľnosti. 
Poznámky sa vyznačujú na základe oznámenia súdu alebo iného štátneho orgánu, alebo na návrh iného oprávneného podľa osobitných predpisov (napr. zákon č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov). 
	Správa katastra zruší poznámku bez návrhu alebo na návrh toho, kto podal návrh na jej zápis, ak sa preukáže, že pominuli dôvody jej zápisu.
	Na zápis poznámky sa nevzťahujú všeobecne záväzné právne predpisy o správnom konaní.
Zápis poznámky do katastra nehnuteľností sa vykonáva v deň doručenia, najneskôr však v nasledujúci pracovný deň.

A.3.2  Práva k nehnuteľnostiam sa vpisujú do LV a do súboru popisných informácií katastra (SPI KN); tým sa stávajú hodnovernými, prípadne aj záväznými údajmi katastra. Dôležitým ustanovením je aj to, že práva k tej istej nehnuteľnosti sa zapisujú v poradí, v akom sa správe katastra doručili zmluvy, verejné listiny alebo iné listiny o vzniku, zmene a zániku práva k nehnuteľnosti na zápis do katastra.

B.   Vplyv novelizácie katastrálneho zákona vo vzťahu k urýchleniu procesu registrácie majetku

B.1  Od 1.9.2009 je účinná novela katastrálneho zákona č. 304/2009 Z. z. ako článok III. zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov a o zmene a doplnení niektorých zákonov. V tomto zákone sa v nadväznosti na úpravu katastrálneho zákona článkom IV. mení a dopĺňa zákon č. 145/1995 Z. z. o správnych poplatkoch v znení neskorších predpisov.

B.2  Novelou katastrálneho zákona sa okrem zjednodušenia katastrálneho konania vo veciach notárskych zápisníc a autorizovaných zmlúv o prevode nehnuteľností, upravili niektoré ustanovenia zákona tak, aby sa katastrálne konanie mohlo vykonať elektronicky a aby sa papierová a elektronická forma zjednotili. Evidovanie nehnuteľností a práv viažucich sa k nehnuteľnosti slúži najmä na ochranu vlastníckych práv a iných práv k nehnuteľnostiam, na rozvoj trhu s nehnuteľnosťami, ako aj na tvorbu iných informačných systémov. Súčasná právna úprava umožňuje sprístupniť katastrálne služby elektronickou formou. 
Elektronické služby už teraz zahŕňajú nie len poskytovanie informácií z katastra nehnuteľností, ale aj podávanie návrhov na zápis práv k nehnuteľnostiam do katastra nehnuteľností. Nová právna úprava ustanovuje, že ak je vyhotovená autorizovaná zmluva o prevode nehnuteľnosti, správny orgán bude posudzovať zmluvu len z hľadiska súladu s katastrálnym operátom a z hľadiska procesných podmienok. Zredukovali sa prílohy k návrhu na vklad. Z dôvodu zjednodušenia podania návrhu na vklad a jeho príloh, vzhľadom  na možnosť elektronického podania návrhu na vklad sa upravili náležitosti návrhu na vklad. Počet vyhotovení zmlúv je zredukovaný na dve vyhotovenia, čo je výhodné z hľadiska šetrenia nákladov, odbúravania byrokracie na archiváciu listín a v súlade so zmenou spôsobu rozhodovania o povolení vkladu práva. Novela katastrálneho zákona uskutočnená zákonom č. 304/2009 Z. z. nahradila skrátenú formu rozhodnutia o vklade práva vydaním rozhodnutia s taxatívne uvedenými náležitosťami. Správa katastra rozhodnutie o povolení vkladu oznamuje účastníkom konania doručením rovnopisu rozhodnutia. Povinnosť právnických osôb predkladať výpis z obchodného registra je vypustená a overovanie existencie právnickej osoby a oprávnenie konať za právnickú osobu si správny orgán overí z elektronicky dostupného obchodného registra. Upravené je aj elektronické podanie návrhu na vklad vrátane jeho príloh, čo výrazne urýchľuje komunikáciu medzi správou katastra a účastníkmi konania. Podľa novely katastrálneho zákona správa katastra skúma zákonom taxatívne vymenované právne skutočnosti – či zmluva obsahuje podstatné náležitosti, či je úkon urobený v predpísanej forme, oprávnenie prevodcu nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť, prípadne právo nakladať s nehnuteľnosťou nie je obmedzené, či zmluva neodporuje zákonu, či ho neobchádza a či sa neprieči dobrým mravom.
Návrh spolu s verejnou listinou alebo inou listinou je možné predložiť na zápis záznamom i elektronicky, za podmienok uvedených v zákone. Novela katastrálneho zákona ďalej umožňuje prostredníctvom elektronických služieb podať oznámenie o zamýšľanom vklade, ktoré v konečnom dôsledku má okrem v súčasnosti nespornej výhody zníženia správneho poplatku, po vybudovaní nového elektronického systému katastra nehnuteľností, za následok aj úsporu práce na samotných správach katastra. 

	 
C.   Zníženie počtu úkonov a zníženie nákladov na registráciu majetku

C.1 Rezort geodézie, kartografie a katastra má už prvé skúsenosti z vplyvu novely katastrálneho zákona. Od účinnosti novely k 1.9. 2009 sa postupne používajú aj elektronické formy návrhov na vklad vlastníckeho práva do katastra nehnuteľností. Pri hodnotení plnenia úloh rezortu za 1. štvrťrok 2011, zo všetkých 57 213 návrhov na vklad  bolo 1 818 návrhov podaných elektronickou formou, ktorá obsahuje aj prílohy a zaručený elektronický podpis s časovou pečiatkou, čo činí 3,2% zo všetkých v sledovanom období podaných návrhov. Od účinnosti novely katastrálneho zákona do 12. mája 2011  je v rezorte celkove už 6151 elektronických podaní. Elektronickú formu podávania návrhov na vklad vlastníckeho práva najviac využívajú notári.

C.2   S novelou  katastrálneho zákona uskutočnenou zákonom č. 304/2009 Z. z. súvisí aj úprava správnych poplatkov spoplatňovaných podľa zákona č. 145/1995 Z. z. o správnych poplatkoch a to:
•	Ak je návrh na vklad vlastníckeho práva podaný elektronicky, správny poplatok je znížený o 50% za každý právny úkon, t. j. 33 € za každý právny úkon alebo v zrýchlenom konaní na vklad 133 €. 
•	Oznámenie o zamýšľanom návrhu na vklad v elektronickej podobe, ktoré je aj prílohou návrhu na vklad, má za následok  zníženie správneho poplatku o 15 €. 

C.3  Rezort geodézie, kartografie a katastra podľa svojich možnosti postupne realizuje úlohu, ktorá vyplýva z rastúcich požiadaviek verejnosti budovať moderný kataster na Slovensku, ktorý je schopný poskytovať služby rýchlo a kvalitne. V súčasnosti ďalšie znižovanie počtu úkonov a znižovanie nákladov vzhľadom na zabezpečovanie katastrálneho konania ako správneho konania neplánujeme. Ďalšie zmeny budú až po ukončení Národného projektu „Elektronické služby katastra nehnuteľností“ (ESKN), ktorý končí v septembri 2012. 

C.4  V súčasnosti mnohí podnikatelia majú evidované svoje vlastnícke práva na viacerých LV, čo často komplikuje a predražuje preukazovanie vlastníckeho práva v rámci rôznych orgánov štátnej správy a finančných ústavov. Realizáciou požiadavky z programového vyhlásenia vlády SR na roky 2010 – 2014, „ jeden vlastník, jeden kataster, jeden LV“ sa znížia náklady podnikateľov, čo bude mať pozitívny efekt na náklady  podnikania.
V súčasnosti brzdou rozvoja elektronických služieb katastra je aj absencia zaručeného elektronického podpisu (ZEP) účastníkov konania, čo zdržuje proces konania a v konečnom dôsledku aj pružnosť registrácie majetku za účelom podnikania.

D.   Návrh ďalšieho urýchlenia procesu registrácie majetku

D.1    Výsledkom informatizácie verejnej správy je efektívna elektronická forma výkonu správy, ktorá v značnej miere prispieva k zvýšeniu efektívnosti pri poskytovaní služieb občanom a podnikateľom, pri realizácii samotného výkonu správy a pri vzájomnej interakcii subjektov verejnej správy. Prínosom je predovšetkým zvýšenie transparentnosti práce a tým aj zodpovednosti verejnej správy voči občanom, podnikateľom a ostatným organizáciám, čím sa zvýši miera kontroly verejnej správy verejnosťou. Ďalej je to zefektívnenie výkonu a zníženie nákladov na fungovanie verejnej správy, skrátenie vybavovania vecí a zníženie administratívneho zaťaženia verejnosti pri komunikácii s verejnou správou. Významné je zlepšenie dostupnosti informácií najmä v prípadoch, kedy verejnosť pre získanie potrebných informácií musí kontaktovať viacero úradov, t. j. formovať informatizáciu tak, aby občanom a podnikateľom všetky informácie a služby boli poskytnuté „pod jednou strechou“. V konečnom dôsledku poskytnutím možnosti využívať elektronickú verejnú správu občanom sa zabezpečí rovnocenný prístup pre každého občana bez ohľadu na regionálne a sociálne rozdiely, občania budú môcť vybavovať úradné agendy z ľubovoľného miesta s prístupom k informačnému systému (kataster v obývačke) a znížia sa podmienky pre vznik korupcie.

D.2   Z vykonanej analýzy k urýchleniu procesu registrácie majetku vyplýva, že novelizácia katastrálneho zákona č. 304/2009 Z. z., ktorá je účinná od 1.9.2009 oproti predchádzajúcej právnej úprave značne zlacnila a zrýchlila podávanie návrhov na vklad.
	Ďalšia významná forma spružnenia registrácie majetku je pripravovaná ukončením a implementovaním výsledkov Národného projektu „Elektronické služby katastra“, kód ITMS projektu 211 101 20003, ktorý má trvať do septembra 2012. Tento projekt okrem iných úloh rieši aj vytvorenie rozhrania pre výmenu dát s inými informačnými systémami (IS) („Spoločná infraštruktúra IS“), ktorý zabezpečí výmenu dát pre okolité informačné systémy iných povinných osôb. Sfunkčnením základných registrov a prepojením informačných systémov  v budúcnosti odpadne nutnosť dokladovať už dokladované. Centralizácia údajov katastra nehnuteľností vytvorí možnosť na podanie žiadosti a vyžiadanie výstupov z ktorejkoľvek správy katastra na celom území SR alebo cez internet, použitie výstupu elektronických služieb na právne úkony bez nutnosti návštevy pracoviska správy katastra,  notifikácie o stave konania, oznámenie o uskutočnení zmeny na LV pre dotknuté osoby, znížený správny poplatok. Po ukončení projektu Integrovaného obslužného miesta (IOM) sa vytvorí  lepší komfort na celoplošnú dostupnosť služieb, možnosti vybavenia na jednom mieste a vybavenia pri jednej návšteve a zefektívni sa výkon verejnej správy.

D.3   Okrem už uvedených a riešených podmienok registrácie majetku a do doby ukončenia projektu ESKN v rámci „Operačného projektu informatizácie spoločnosti“, po zhodnotení možnosti prispieť k urýchleniu procesu registrácie majetku pre všetky skupiny osôb tak, aby nedošlo k diskriminácii, rezort geodézie, kartografie a katastra navrhuje skrátiť lehotu na vykonanie zápisu práva k nehnuteľnostiam danú § 43 ods. 1, písm. b) katastrálneho zákona  o polovicu, t. j. zo 60 dní na 30 dní pri zápise právnych úkonov z verejných listín a iných listín, týkajúcich sa výmazu záložného práva.
 
Predkladané riešenie prinesie významné urýchlenie procesov úverových konaní a riešenie tzv. „Čistého majetku“, ktorý je významný v procese ukončenia činnosti doterajších podnikateľských subjektov a naštartovania nových podnikateľských subjektov a tým oživenie celkovej hospodárskej činnosti, vrátane tvorby nových pracovných príležitostí. Za účelom realizácie tohto návrhu je potrebné v danej časti pripraviť novelu katastrálneho zákona. 
Požadovaný efekt prinesie až implementácia OPIS v závislosti od funkčnosti ostatných základných registrov informačného systému verejnej správy.

                                                                           Ing. Hedviga Májovská
                                                   predsedníčka Úradu geodézie, kartografie a katastra SR